|  |  |
| --- | --- |
| Numri i lëndës: | 2021:271840 |
| Datë: | 19.12.2023 |
| Numri i dokumentit: | 05093112 |

**P.nr.613/21**

**NË EMËR TË POPULLIT**

**GJYKATA THEMELORE NË PRISHTINË - DEGA NË LIPJAN**, në përbërje prej gjyqtarit të vetëm gjykues Selman Salihu, me pjesëmarrjen e bashkëpunëtorit profesional Adolin Aliaj, në çёshtjen penale kundër të pandehurit A. B. nga fshati D., Komuna L., për shkak të veprës penale Kanosja nga neni 181 paragrafi 2 të KPRK-së, i akuzuar sipas aktakuzës së Prokurorisë Themelore në Prishtinë - Departamenti i Përgjithshëm, PP/II.nr.3588/2021, të datës 30.11.2021, pas mbajtjes së shqyrtimit fillestar publik me datë 07.12.2023, në prani të Prokurorit të Shtetit Arben Hoti, përfaqësuesit të të dëmtuarit F. I., avokatit F. I., të pandehurit A. B., dhe mbrojtësit të tij, avokat V. S., me datë 18.12.2023 publikisht shpalli, dhe përpiloi këtë:

**A K T G J Y K I M**

Kundër tё pandehurit:

**A. B.,** i biri i V. dhe F., e gjinisë T., i lindur me datë ..., në P. me adresë të banimit në fshatin D. Komuna L., i martuar, ka të kryer shkollën e mesme, i gjendjes së mesme ekonomike, numri personal i letërnjoftimit ..., shqiptar, Shtetas i Republikës së Kosovës.

**Ë SH T Ë    F A J T O R**

**Sepse:**

Më datë 31.07.2021, rreth orës 10:00 min, në Sheshin “A. J.” në L. në lokalin e të dëmtuarit, i pandehuri A. B., me dashje me qëllim të frikësimit dhe shkaktimit të ankthit, kanos seriozisht të dëmtuarin F. I., në atë mënyrë që derisa i dëmtuari ishte duke pastruar në lokalin e tij i cili gjendet në sheshin “A. J.” i pandehuri hyn brenda lokalit dhe i drejtohet me fjalët kërcënuese të dëmtuarit “dil nga këtu se po ta qi nanen dhe po të vras”, me ç’ rast tek i dëmtuari shkakton ndjenjën e frikës, ankthit dhe pasigurisë për jetën.

Me këtë ka kryer veprën penale Kanosja nga neni 181 paragrafi 2 të KPRK-së.

Andaj, gjykata në pajtim me nenet: 1, 2, 4, 7, 8, 17, 21, 38, 39, 46, 47, 48, 49, 69, dhe 70 të KPRK-së, si dhe në pajtim me nenin 364 dhe 365 të KPPRK-së, të pandehurin e lartcekur e gjykon me:

**DËNIM ME KUSHT**

I. Të pandehurit A. B., gjykata i shqipton dënim me burgim në kohëzgjatje prej 3 (tre) muaj, ndërsa gjykata dënimin e shqiptuar nuk do ta ekzekutojë në afatin kohor prej 1 (një) viti, nga dita e plotfuqishmërisë se këtij aktgjykimi nëse i pandehuri nuk kryen vepër të re penale.

II. Obligohet i akuzuari që në emër të shpenzimeve të procedurës, të paguaj paushallin gjyqësor në shumë prej 20€ (njëzetë euro), ndërsa për programin për kompensimin e viktimave të krimit shumën prej 30€ (tridhjetë euro), e të gjitha këto në afat prej 15 ditësh nga dita e plotfuqishmërisë së këtij aktgjykimi.

III. I dëmtuari: F. I., me vendbanim në fshatin B. Komuna L., për realizimin e kërkesës pasurore – juridike, udhëzohet në kontest juridiko – civil.

**A r s y e t i m**

Prokuroria Themelore në Prishtinë, me Aktakuzën e saj PP/II.nr.3588/2021, të datës 30.11.2021, e ka akuzuar të pandehurin A. B., për shkak të veprës penale Kanosja nga neni 181 paragrafi 2 të KPRK-së.

Në shqyrtimin fillestar të mbajtuar me datë 07.12.2023, gjyqtari i vetëm gjykues pas udhëzimit të të pandehurit për të drejtat e tij, i pandehuri ka deklaruar se e ndjen veten fajtor, e pranon fajësinë me vullnetin e tij, pa presion, dhe me vetëdije të plotë, nuk e kundërshton aktakuzën, dhe është i bindur për pasojat e pranimit të fajsisë, duke shtuar se është penduar dhe i vjen keq për atë se çfarë ka ndodhur, dhe më nuk e ka përsëritur asnjëherë, duke i premtuar gjykatës se as në të ardhmen nuk do të ndodhë, duke shtuar se thjesht ka qenë një mosmarrëveshje që ka ndodhur mes tij dhe të dëmtuarit, mirëpo tani nuk kanë probleme, secili ka vazhduar me punën e tij dhe nuk kanë pasur fjalë, duke deklaruar se është i gatshëm të kërkojë falje të dëmtuarit dhe familjes së tij.

Mbrojtësi i të pandehurit avokat V. S., pas deklarimit të të pandehurit ka deklaruar se, fillimisht ka biseduar me të mbrojturin e tij dhe i ka sqaruar benefitet dhe pasojat e pranimit të fajësisë, duke bërë që i mbrojturi i tij në mënyrë vullnetare dhe me vetëdije të plotë të bëjë pranimin e fajësisë, andaj i ka propozuar gjykatës që të njëjtën ta aprovojë, gjithashtu duke propozuar që me rastin e matjes dhe përcaktimit të sanksionit penal të mirren parasysh të gjitha rrethanat lehtësuese, si sinqeriteti, pranimi i fajësisë, e poashtu fakti se nga viti 2021 kur ka ndodhur vepra penale asnjëherë nuk ka pasur as një konflikt apo mosmarrëveshje me të dëmtuarin dhe as me ndonjë person tjetër, duke i propozuar gjykatës që të njëjtit ti shqiptohet një dënim minimal.

Prokurori i shtetit pas deklarimit të të pandehurit ka deklaruar se nuk e kundërshton deklarimin e të pandehurit, sepse i njejti është i vullnetshëm dhe është bërë në konsultim të mjaftueshëm me mbrojtësin e tij, e poashtu gjen mbështetje edhe në provat dhe shkresat e lëndës, duke i propozuar gjykatës që të aprovojë pranimin e fajësisë, dhe me rastin e përcaktimit të llojit dhe të lartësisë së dënimit, të merren parasysh si rrethanat lehtësuese e poashtu edhe ato rënduese, dhe të pandehurit ti shqiptohet dënimi në bazë të ligjit.

Përfaqësuesi i të dëmtuarit F. I., avokati F. I. pas deklarimit dhe pranimit të fajësisë nga ana e të pandehurit ka deklaruar se i bashkangjitet ndjekjes penale dhe paraqet kërkesë pasurore juridike, pajtohet me pranimin e fajësisë nga ana e të pandehurit, dhe i propozon gjykatës që të njëjtit, t’i shqiptohet dënim maksimal.

Gjyqtari i vetëm gjykues, i bindur se i pandehuri e ka kuptuar natyrën dhe pasojat e pranimit të fajit, pranimi i fajësisë është bërë në mënyrë të vullnetshme, pranimi i fajit mbështet në faktet e çështjes që i përmban aktakuza, dhe se aktakuza nuk përmban asnjë shkelje të qartë ligjore ose gabime faktike, konform nenit 241 dhe 242 të KPPK-së, gjykata e pranoi pranimin e fajësisë nga ana e të pandehurit, për shkak të veprës penale, të përshkruar si në dispozitiv të këtij aktgjykimi.

Gjykata mbi bazën e pranimit të fajsisë dhe vlerësimit mbi provat nga faktet e konstatuara në drejtim të vërtetimit të gjendjes faktik, analizojë dhe administrojë të gjitha provat si nga shkresat e lëndës. Këto prova i janë bashkangjitur lëndës dhe janë në përputhshmëri me aktakuzën dhe përshkrimin e saj, dhe janë në përputhshmëri me pranimin e fajsisë sipas deklaratës së të pandehurit. Andaj, gjykata vërtetoi bindjen në bazë të çmuarjes së lirë të provave dhe sipas bindjes së lirë, se i pandehuri me veprimet e tij është inkriminuar në veprën penale Kanosja nga neni 181 paragrafi 2 të KPRK-së. Andaj, të njëjtin edhe e shpalli fajtor si në dispozitiv të këtij aktgjykimi.

Me rastin e caktimit të llojit dhe tё lartësisë së dënimit gjykata pati parasysh të gjitha rrethanat lehtësuese dhe rënduese të parapara me nenin 69 dhe 70 të KPRK-së, ashtu që si rrethana lehtësuese gjykata për të pandehurin e vlerёsoi pendimin për veprimet e tij, premtimin e dhënë para gjykatës se nuk do ta përsëris veprime të tilla, gjendjen e vështirë familjare, e veçanërisht pranimin e fajësisë nga ana e të pandehurit, e si rrethana rënduese gjykata vlerësoi shkallën e përgjegjësisë penale pra, faktin se i njejti ka qenë plotësisht i aftë ti kuptojë dhe kontrollojë veprimet e tij si dhe duke pasur për bazë intesitetin e rrezikimit apo dëmtimit të vlerës së mbrojtur, të njejtit i shqiptojë dënimin e paraparë si në dispozitiv të këtij aktgjykimi, duke qenë e bindur se me një dënim të tillë do të arrihet qëllimi i dënimit në pajtim me nenin 38 të KPRK-së. Në rastin konkret gjykata vlerësoi se dënimi i shqiptuar si në dispozitivin e aktgjykimit, është në proporcion me peshën e veprës penale, me sjelljen dhe rrethanat e kryesit, me shkallën e rrezikshmërisë shoqërore dhe përgjegjësinë e kryesit, me bindje se dënimi i tillë do të ndikoj në risocializimin dhe riedukimin e kryesit, si dhe do të ndikoj tek të tjerët të mos kryejnë vepra penale, ngritjen e moralit dhe forcimin e detyrimit për respektimin e ligjit, çka është edhe qëllimi i dënimit sipas nenit 38 te KPRK-së.

Gjykata duke vendosur lidhur me shpenzimet e procedurës, në kuptim të nenit 452 paragrafi 1 i KPPRK-së, ngarkoi të pandehurin lidhur me shpenzimet e procedurës.

Vendimi për kompensimin e shpenzimeve të procedurës dhe paushallit gjyqësor është marrë konform nenit 449 par. 1 dhe 2 , nën-paragrafi 2.1 dhe 2.6 të KPPRK-së, ndërsa vendimi për pagesën për programin për kompensimin e viktimave të krimit u mor konform nenit 36 paragrafi 3 nën paragrafi 3.1 të Ligjit nr.08/L-109 për Kompensimin e Viktimave të Krimit.

Vendimin për udhëzimin e palës së dëmtuar në kontest juridiko – civil, gjykata e mori në bazë të nenit 462 par.1 dhe 2 të KPPRK-së.

Nga arsyet e cekura më lartë u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**DEGA NË LIPJAN.**

**P.nr.613/21 me datën 18.12.2023**

**Gjyqtari i vetëm gjykues**

**Selman Salihu**

**UDHËZIM JURIDIK:** Kundër këtij aktgjykimi është e lejuar ankesa, ne afat prej 30 dite nga dita e dorëzimit të të njëjtit. Ankesa i drejtohet Gjykatës së Apelit në Prishtinë, përmes kësaj gjykate.